Diari Oficial de la Generalitat Valenciana


Sumari del DOGV 9626, del 27-06-2023 (2023/6809)

RESOLUCIÓ de 14 de juny de 2023, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord del Consell Rector pel qual es modifica el Reglament orgànic i de funcionament del Consell d'Informatius.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2023/06/14/(1)/dof/vci/html**

### Dades del document

Número de DOGV
:   9626

Data del DOGV
:   27-06-2023

Secció del DOGV
:   I. DISPOSICIONS GENERALS

Número del document
:   2023/6809


Data del document
:   14-06-2023

Organisme emissor
:   Corporació Valenciana de Mitjans de Comunicació

Tipus de document
:   Resolució

Anàlisi jurídica

 Descriptors 

:   * Corporació Valenciana de Mitjans de Comunicació
    * legislació
    * reglament intern
    * organització administrativa

RESOLUCIÓ de 14 de juny de 2023, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord del Consell Rector pel qual es modifica el Reglament orgànic i de funcionament del Consell d'Informatius. [2023/6809]  
El Consell Rector de la Corporació Valenciana de Mitjans de Comunicació (CVMC) va aprovar, en la sessió celebrada el dia 19 de juny de 2019, el Reglament orgànic i de funcionament del Consell d'Informatius, que es publicà en el Diari Oficial de la Generalitat Valenciana l'1 de juliol de 2019.  
Amb posterioritat, el Consell Rector va acordar modificar el reglament en la sessió celebrada el dia 27 de juliol de 2021, que es publicà en el Diari Oficial de la Generalitat Valenciana el 9 d'agost de 2021. La modificació es basava en les consideracions fetes pel Consell d'Informatius en el primer informe anual aprovat el 9 de febrer de 2021 i que va ser presentat al Consell Rector en la reunió del dia 16 de febrer de 2021.  
Ara, el Consell d'Informatius sol·licita, de forma expressa, la modificació del reglament amb l'objectiu principal de regular de forma més detallada la clàusula de consciència, recollida en l'article 21. La proposta es fonamenta en les regulacions d'altres ens públics de radiotelevisió i en la regulació mateixa de la CVMC i les seues societats, en qüestions fonamentals com ara la llibertat d'expressió, la defensa de la independència dels i les professionals i el dret a participar en l'elaboració de la informació amb totes les garanties regulades en els textos a què es fa referència en la mateixa proposta.  
  
El Consell d'Informatius també proposa ampliar la llista de persones electores i elegibles amb la categoria d'assessor o assessora musical, amb la modificació de l'article 4.2 i l'annex; modificar l'article 10, per tal de garantir la paritat en els dos grups de persones candidates; modificar l'article 11, per garantir l'exercici real de l'opció de presentar recurs contra la proclamació de persones electes; i, finalment, modificar l'article 24, per tal d'agilitzar el període de consultes.  
El Consell Rector fa seua la proposta de modificació del Reglament orgànic i de funcionament del Consell d'Informatius.  
En la tramitació d'aquest acord s'han respectat els principis de necessitat, eficàcia, proporcionalitat, seguretat jurídica, transparència, i eficiència, segons disposa l'article 129 de la Llei 39/2015, d'1 d'octubre, del procediment administratiu comú de les administracions públiques.  
Per tot això, d'acord amb el que es disposa en la disposició addicional primera de la Llei 6/2016, de 15 de juliol, del servei públic de radiodifusió i televisió d'àmbit autonòmic, de titularitat de la Generalitat, conforme amb el Consell Jurídic Consultiu, el Consell Rector de la Corporació Valenciana de Mitjans de Comunicació, en la sessió celebrada el dia 13 de juny de 2023, ha adoptat el següent acord:  
  
  
Article únic. Modificació del Reglament orgànic i de funcionament del Consell d'Informatius  
1. Resten aprovades les modificacions dels articles 4.2, 10.1, 11, 21.1 i 24.1 del Reglament orgànic i de funcionament del Consell d'Informatius que queden redactats en els termes indicats en l'annex.  
  
2. Resta aprovada la modificació de l'annex del Reglament orgànic i de funcionament del Consell d'Informatius i s'integra en els censos de persones electores i elegibles la categoria d'assessor o assessora musical.  
  
  
DISPOSICIÓ ADDICIONAL  
  
Única. Repercussió pressupostària  
La implantació i el desplegament d'aquest acord no podran tindre incidència en la dotació dels capítols de despesa assignada a la Corporació Valenciana de Mitjans de Comunicació i, en tot cas, haurà de ser atesa amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
Aquest acord entrarà en vigor l'endemà de la publicació en el Diari Oficial de la Generalitat Valenciana.  
  
Burjassot, 14 de juny de 2023.- El president del Consell Rector de la Corporació Valenciana de Mitjans de Comunicació: Miquel Francés i Domènec.  
  
  
  
ANNEX  
Modificació del Reglament orgànic i de funcionament del Consell d'Informatius  
  
Article 4. Persones electores i elegibles  
2. A l'efecte d'aquest reglament, la Redacció està formada pels treballadors i treballadores adscrits al Departament d'Informatius, que fan funcions de redacció, de comunicació en les xarxes, de producció, de postproducció, de realització, de grafisme, d'assessorament lingüístic i d'estil, d'assessorament musical, de documentació, d'operadors i operadores d'equips i de captació d'imatges i so per a ser reproduïdes en programes informatius i d'esports.  
  
  
Article 10. Proclamació provisional de persones electes  
1. Per a garantir una representació paritària es proclamaran membres del Consell d'Informatius aquelles persones que tinguen més vots alternativament, segons el gènere, començant per la persona més votada. La proclamació segons el gènere es farà en cadascuna de les llistes per tal d'evitar la infrarepresentació d'alguna d'elles. Es consideraran suplents les següents sis persones més votades.  
  
Article 11. Reclamacions i proclamació definitiva de les persones electes  
1. Es podran presentar reclamacions contra la proclamació de persones electes durant els dos dies següents a la publicació dels resultats, davant de la junta electoral, que resoldrà aquestes reclamacions dins dels tres dies següents i proclamarà de forma definitiva les persones electes.  
2. En cas de no presentar-se reclamacions contra l'elecció, la junta electoral proclamarà de forma definitiva les persones candidates electes el tercer dia després de la publicació dels resultats.  
  
Article 21. Drets del col·lectiu de professionals  
El col·lectiu de professionals de la CVMC i de l'SAMC té els drets següents:  
1. Clàusula de consciència  
Segons la Constitució Espanyola (article 20.1.d i la Llei orgànica 2/1997, la clàusula de consciència permet al col·lectiu de professionals dels mitjans de comunicació negar-se a participar en l'elaboració o la difusió d'aquelles informacions que, segons el seu criteri, atempten contra els principis ètics i deontològics de la professió o contra la seua consciència professional. També es pot recórrer a la clàusula de consciència si el mitjà canvia radicalment de línia editorial o si l'empresa trasllada el treballador o la treballadora a un altre departament, la línia informativa del qual siga contrària als seus principis. En aquests casos, el personal pot donar per extingida la relació laboral amb l'empresa i demanar el pertinent dret d'indemnització que no serà inferior a la pactada contractualment o, en defecte d'això, a l'establerta en la llei per a l'acomiadament improcedent. El fet de recórrer a la clàusula de consciència no pot ser, en cap cas, motiu de sanció o de trasllat.  
1.a. Les professionals i els professionals afectats per aquest reglament, tal com especifica l'article 4, podran acollir-se a la clàusula de consciència d'acord amb el que estableix la Llei orgànica 2/1997.  
1.b. Els professionals i les professionals podran negar-se motivadament a participar en l'elaboració i/o difusió d'informacions contràries als principis ètics i deontològics de la comunicació, especialment els enunciats en aquest reglament, el contracte programa de la CVMC, el Llibre d'estil de la CVMC i la Llei 6/2016, de 15 de juliol, en els termes establerts per la Llei orgànica 2/1997, de 19 de juny. Aquesta negativa no comportarà cap tipus de sanció ni de perjuí.  
  
1.c. Els professionals i les professionals podran invocar la clàusula de consciència per a negar-se a participar en la cobertura d'una informació. En cas que no siga possible eximir-los, hauran d'escometre l'encàrrec sense l'obligació de signar, locutar o aparéixer en imatge.  
1.d. En cas que la informació siga modificada en el procés de control editorial o de reelaboració, reemissió o reutilització en una altra plataforma o suport de difusió, el professional podrà retirar la signatura o negar-se a llegir o presentar la informació.  
1.e. El professional o la professional que invoque el dret d'acollir-se a la clàusula de consciència adreçarà una comunicació motivada a la direcció d'informatius i, si ho considera oportú, al Consell d'Informatius, en què s'indiquen explícitament les conductes que considera contràries als principis ètics i deontològics recollits en l'apartat 1.b d'aquest article.  
1.f. En el cas que el professional o la professional requerisca la intervenció del Consell d'Informatius, aquest decidirà per majoria de dos terços dels membres si atorga el suport. En cas que siga així, el Consell d'Informatius defendrà les demandes del professional davant la direcció d'informatius.  
1.g. En el supòsit de desacord entre el professional o la professional i l'empresa sobre la justificació de la clàusula de consciència o sobre els seus efectes, el conflicte serà resolt en funció del que estableix la Llei orgànica 2/1997.  
  
Article 24. Procediment de la reforma  
1. La iniciativa es durà a terme adreçant al Consell Rector una proposta de modificació del text del reglament, a la qual s'adjuntarà una memòria explicativa. Una vegada que el Consell Rector haja rebut la proposta de modificació, la farà arribar, en el termini màxim de quinze dies, als altres subjectes amb capacitat d'iniciativa, els quals podran formular observacions i propostes alternatives de modificació durant el període de quinze dies més.


Còpia Permalink ELI